Here is a page extracted from Wikipedia that may contain CSS, HTML, and a lot of unformatted text.

Title: كورة (سپور)
Content: كورة ؤلا لفوت (بلعربية: كرة القدم، بالنݣليزية: Soccer أولّا Association Football)، كاتكنّى باللعبة الزوينة أولّا رياضة لعالام (بالنݣليزية: World Game)هي رياضة جماعية كيلعبوها جوج ديال لفراقي ضد بعضياتهم. كل فرقة د لكورة تيكونو فيها 11 لعًاب تيلعبو برجليهم بكورة مكورة. تاتًعتابر لكورة هي الرياضة اللي شعبية ݣاع فلعالم حيتاش كايقصرها كتر من 250 مليون دبنادم ف200 بلاد. كاتّلعب لكورة ف بلاصة مستطيلة سميتها التيران فيه جوج ديال الشبكات مقابلين بعضياتهوم فلقنات الصغار دلمستطيل. لهدف ديال هاد الرياضة هو لفرقة تماركي بيوتا كتر من اللي لاعبة كونطر ديالها. هادشي كايجي فاش لفرقة كاتدخّل لكورة من مورا لخط اللي تحت الشبكة د لفرقة لخرا، وغاليبا كاتعطى وقت ديال 90 دقيقة أولّا كتر (على حساب بزاف ديال الشروط).

كاتقصّر كورة تحت بزاف ديال لقواعد كايتسمّاو لقواعد د اللعبة. لمحيط ديال لكورة فيه مابين 68 و70 سانطيم وكاتسمّى لكورة. لفراقي بجوج كايتنافسو باش يجيبو لكورة فالشبكة ديال لفرقة لخرة (مابين الرجلين وتحت لعارضة)، يعني يماركيو بيت. لكوايرية ماعندهوم لحق باش يقيسو لكورة بيدّيهوم أولّا درعانهوم فاش كايكون لماطش خدّام، من غير لحارس وغير فلمينطاقة د پيلانتيات. لكوايرية يقدّو يقيسو لبالون بأي قنت آخر من الدات ديالهوم باش يشّيرو بيها أولّا يپّاصيوها، وكايخدّمو غاليبا رجليهوم. لفرقة اللي ماركات أكبر عدد ديال لبيوتا هي اللي كاتربح. إلا لفراقي بجوج ماركاو نفس لعدد ديال لبيوتا إمّا كايتعلن تعادول أولّا كايدوز لماطش لأشواط زايدين وحتال تيرات الترجيح على حساب النوع ديال لمنافسة. كولا فرقة عندها كاپيتان اللي عندو غير مهمة وحدة ورسمية بحساب لقواعد د اللعبة: كايمتّل لفرقة ديالو فلقرعة دالريالة قبل من لبدية أولّا فشي پيلانتي.

ليتيحاد الدولي ديال كورة (بلفرانساوية: Fédération Internationale de Football Association، FIFA) هو اللي كايسيّر وكاينضم هاد اللعبة فلعالام وهو اللي كاينضّم كيسان لعالام دالرجال ولعيالات مرة كولّا ربع سنين. كاس لعالام كاتكون مرّة كولّا ربع سنين من 1930 (من غير 1942 و1946 اللي تلغاو بسباب لحرب لعالمية التانية). تقريبا مابين 190 و200 دولة كاتنافس على بلاصة فلفّينال تحت لمضلّة ديال لكونفيديراليات تاوع لقارّات. لأدوار دلفينال كايدوزو كولّا ربع سنين ف4 دالسيمانات وكاتقصّر فيهوم 32 بلاد. هادي هي لمنافسة الراقية مابين لمنافسات ديال كورة فلعالام كامل. كاس لعالام ديال لعيالات حتى هي كاتقصّر مرة فكولّا ربع سنين من 1991، واخا لعيالات كانو كايقصرو كورة من نهار بانت. شي مليار و120 مليون واحد تفرّجو فكاس لعالام عيالات د 2019 واللي تدارت ف فرانسا.

تصايبت لقوانين د لكورة ف النݣليز و دارها ليتيحاد د لكورة د لينݣليز ف 1863. تطورات لأساليب ديال لكورة مع لوقت وتبدًلات معاها بزاف د لقوانين حتا وصلنا للكورة لحديثة. فهاد لمرحلة، ولات لفراقي تاتخدم تا على الطكتيك و لمهارات د اللعب، و هوما حوايج تيخدمو عليها لمدربين باش يربًحو لفراقي ديالهم. أحسن بوطولة ديال لكورة فإفريقيا هي كاس إفريقيا، أمّا فؤروپا أحسن واحد هوما دوري أبطال ؤروپا (رجال وعيالات)، اللي كايجيب مشاهدات كتار بزاف فالتلفازة من لعالام كامل. لفينال ديال الدوري دؤروپا دلأبطال دالرجال ولّا فلعوام اللخرين أكتر حدت رياضي كايتشاف فالتلفازة. أحسن بوطولة محلية ديال كورة فإفريقيا هي بوطولا 1 لا من ناحية التصنيف ديال "لكاف على خمس سنين د2020" ولا من ناحية لجمهور لممكين واللي واصل ل 2 دلمليار واحد ف53 مليون دار ف154 دولة. أحسن بوطولا فلعالام هي لپريمر ليݣ ديال النݣليز.

لقواعد 

كاينين 17 قانون فلقواعد ديال كورة الرسميين، كولّا وحدة فيهوم عندها الشروط والتعليمات ديالها. نفس لقواعد هي اللي كاتطبّق على ݣاع لمستويات دياول كورة، واخّا كايكونو شي تغييرات فيهوم باش يتوالمو معا لفئات ديال الشبان والصغار، ولعيالات واللي عندهوم حاجات خاصّين. لقواعد مصايبين مرخوفين شي شوية باش يتݣاد التطبيق تاعهوم مع الضروف ديال اللعب. لفيفا هي اللي كاتنشر هاد لقواعد، ولاكين لمجليس ديال ليتيحاد الدولي دكورة (IFAB) هو اللي كايسهر على التطبيق ديالهوم. زيادة على لقوانين بسبعطاش، بزاف ديال لقرارات من لIFAB كايساهمو فالتقنين ديال كورة.

لكوايرية، الدوزان، و لحكّام 

كولّا فرقة كاتكون فيها ماكسيمو 11 كوايري (بلا لكوايرية دالتبديل)، وواحد من هاد لحضاش خاص يكون حارس. لقواعد ديال لمنافسات يقدرو يقررو عدد قل ديال لكوايرية، غالبا كايكون سبعة منهوم. لحرّاس هوما بوحدهوم اللي يقدّو يقيسو كورة بيديهوم، هلّي خاص يكونو لداخل ديال لمينطاقة د پيلانتيات قبال لݣول ديالهوم. من غير هكّاك كاينين بزاف ديال لبلايص اللي يقدّ لمدرّيب يحددهوم لدوك لعشرة اللي باقين، وهاد لبلايص ماكاتحددهومش لقواعد.

لكيطمة الرئيسية اللي خاص تكون عند لكوايرية فيها تيشورت، شورط، تقاشر، سبرديلة د كورة وواحد التويشية كاتحمي الساق. الطبّة ولخبراء ديال الطب كايوصّيو لكوايرية الرجال بمايو دخلاني باش يحميهوم من الدقّات اللي كايجيو جيهة لحجر. لغطا دالراس ماشي ضروري فلكيطمة، واينّي اللعابة كايديرو باش يخفّو من الدقات اللي كاتجيهوم فالراس. لكوايرية ممنوعين باش يلبسو أي حاجة فيها لخطار عليهوم وعلى لكوايرية لخرين، بحال الدهوبات ولمواݣن. لكوايرية ديال لفرقة خاص يلبسو توني اللي كايفرّقهوم على لفرقة لخرة أولّا على لحكّام.

واحد لعدد ديال اللعابة يقدر لمدرّيب يبدّلهوم فوسط اللعبة. لعدد ديال الشونجمو لمسموح بيه فلأغلبية ديال لبوطولات هو تلاتة فتسعين دقيقة، وكايتزاد لعدد إلا لماطش كان غادي للميطات الزايدين، واخّا هاد لعدد كاتبدّل على حساب النوع ديال لمنافسة أولّا لودّيات. يقدر يتدار تبدال إلا كان لكوايري لداخل واكل الدق، عيان، ماعندوش فعالية أولا إلا لمدرّيب باغي يبدّل الطاكتيك أولّا يضيّع لوقت فماطش اللي النتيجة ديالو غير على سبّة. فلميطشان لعادين ديال لكبار لكوايري اللي خرج ماكايعاودش يدخل. IFAB كاتنصح "مايكملش لماطش اللي فيه قل من سبعة ديال لكوايرية فكولّا فرقة". بالنسبة للميطشان اللي ماكاتحضرش ليه شي فرقة لعقوية والنقاط اللي كاتعطى/كاتحيّد على هادشي كاتبقى للعصبات اللي كاتسيّر لمنافسة.

لماطش كايسيّرو حكم اللي "عندو السلطة لكاملة باش يفرض لقواعد د اللعبة بعلاقة معا لماطش اللي كايسيير" (قانون 5) واللي لقرارات ديالو مافيهومش نقاش. لحاريس كايعاونوه جوج دلحكام لمعاونين. فبزاف ديال لبوطولات لكبار كاين لحكم الرابع اللي كايعاون لحكم اللول ويقدر يبدّل لحكّام لمعاونين إلا كان هادشي ضروري.

تيكنولوجيا خط لݣول كاتساتعمل باش يتحيد الشك من إلا دازت كورة مورا لخط دلݣول وتماركا بيت أولا لا. لحكم لمعاون بلڤيديو (لڤار) هي تيكنولوجيا بدات كاتبان فلبوطولات لكبار باش تعاون لحكّام اللي فالتيران بحساب لإعادة دلڤيديوات باش يتأكدو من لقرارات ديالهوم أولّا يلغيوها. كاينين ربعة ديال لحوايج اللي كايدير ليهوم لڤار لمراجعة: كارطة حمرة أولا صفرة تعطات بلغلط، لبيوتا ؤ واش كان فيهوم موشكيل فلبني دلهوجوم ديالهوم، لقرارات اللي تعطات فيهوم كارطة حمرة نيشان، ولقرارات ديال پيلانتي.

لبالون 

لكورة عندها شكل مكوّر ولمحيط ديالها الدّاير خاص يكون مابين 68 و 70 صانطيم. التقل ديالها كايكون مابين 410 و450 ݣرام، والضغط ديالها مابين 0.6 و1.1 ديال الضغط لجوي اللي كاين حدا لبحر. شحال هادي كان لبالون كايتصاوب من وراق ديال الريش مخيطين وميكة ديال لاݣوم باش الضغط يتشدّ. لكواري اللي كاينين دابا صطيناعيين.

التيران 

الشكل ديال التيران فلميطشان الدوليين ديال لكبار كايكون مستطيل اللي الطول ديالو مابين 100 و110 ميترو ولعرض ديالو مابين 64 و75 ميترو. فلميطشان اللي ماشي دوليين التيران كايكون الطول ديالو مابين 90 و120 ميترو ولعرض مابين 45 و90 ميترو، غير مايوليش التيران مربّاع. ف2008 قررات IFAB يكون الطول ديال التيران هو 105 ميترو فالطول و68 ميترو فلعرض للميطشان الدوليين، ولاكين هاد لقرار ماعمرو تطبق حيتاش مازال ماكايناش موافقة عليه.

لخدود الطوال سميتهوم خطوط التوش، أمل لحدود الصغار اللي لݣول محطوط عليهوم سميتهوم خطوط لݣول. كولّا خط ديال لݣول محطوط عليه مستطيل ديال لݣول، فنص الطريق مابين خطوط التوش. لعرض ديال الداخل دلݣول (من الرجل ليمنية للرجل ليسرية) فيه 7.44 ميترو، أمل لعلو ديال لعارضة اللي هازينها الرجلين فيه 2.44 ميترو من فوق الضس. الشباكي كايكونو مورا لݣول، ولاكين لقواعد د اللعبة مافارضينهومش.

قبالة لݣول كاينة لمينطاقة د پيلانتيات. هاد لبلاصة كايحددها لخط د لݣول، جوج خطوط بادين من خط لݣول ومتعامدين عليه وبادين بعاد 16.5 ميترو على الرجلين دلݣول والطول ديالهوم 16.5 ميترو. فهاد لحد واحد لخط آخور متعامد عليهوم ومتوازي معا لخط دلݣول كايجمعهوم. هاد لبلاصة عندها بزاف ديال لغراض، لأهم منهوم هوما: هي لبلاصة فين يقدّ لحاريس يقيس لبالون بيدّيه ولبلاصة فين إلا تدار غلط على كوايري من لفرقة لخرى كايتعاقب بپيلانتي. علامات خرين فالتيران كايبينو فين كاينة النقطة ديال لبدية تاع لماطش، لبلاصة منين كايشوتي لحاريس لكورة للداخل، لبلاصة فين كاتحط كورة وقت لپيلانتيات أولا ركنية.

مدة لماطش وتهراس التعادول

90 دقيقة 
لماطش لعادي ديال لكبار فيه جوج ميطات ديال 45 دقيقة لكولّا واحد فيهوم. كولا ماطش كايمشي لوقت ديالو نيشان وماكايحبسش فاش لبالون كايخرج برّا التيران. كاينة واحد 15 دقيقة ديال الراحة مابين لميطات. لحكم هو اللي رسميا كايشد لوقت ديال لماطش، ويقدر يزيد وقت على هاد لشواط كايعوّض بيه داكشي اللي ضاع فالتبديلات، لغلاط، لپيلانتيات، لوقت ديال لكوايرية اللي كاياكلو الدق. فلوراق ديال لفيفا هاد لوقت كايتسمى "لوقت الزايد"، ولاكين يقدر يتسمى حتى "بدل الضايع". لمدة ديال هاد لوقت كايحددها لحكم بوحدو. بدل الضايع ماكايعوضش ݣاع لوقت اللي لكورة خارجة فيه، وماطش ديال 90 دقيقة عاد كاتكون فيه واحد ساعة ديال اللعب. لحكم هو نيت اللي كايحدد لافّان ديال لماطش. فلميطشان اللي فيهوم لحكم الرابع، هادا كايهز واحد اللوحة كايبيّن فيها للعّابة ولجمهور شحال ديال الدقايق ناويين يزيدو. هاد لوقت كايقد لحكم يزيد عليه مازال. لقانون كايݣول باللي لمدة ديال الشوط كايتزاد ليها حتى كاتسالي لپيلانتي.

تهراس التعادول 

فلمنافسات ديال لبوطولات يقدّ لماطش يسالي بتعادول. ولاكين فلمنافسات اللي ضروري خص واحد لفرقة تّقصى كاينين طرق باش كايهرّسو التعادول إلا كان؛ ويقدر ݣاع لماطش يتعاود. لماطش اللي كايساليو لميطات ديالو بالتعادول كايدوز للميطات الزايدين، واللي هوما جوج ديال لشواط كولّا واحد فيهوم فيه ربع ساعة. إلا بقا التعادول، كايدوزو نيشان لتيرات الترجيح (فلقواعد د اللعبة كايتسمّاو "التيرات من النقطة دپيلانتي") باش يتحدد إينا فرقة غاتدوز للدور لماجي ديال التورنوة. لبيوتة اللي كايتماركاو فلميطات الزايدين كايتحسبو على النتيجة د لافّان د لماطش، ولاكين تيرات الترجيح كايبينو هلّي شكون غايدوز للدور لماجي (لبيوتة فپيلانتيات ماكايتحسبوش معا النتيجة د لافّان تاع لماطش).

فلمنافسات والتورنوات اللي فيهوم ميطشان لألي والروتور، كولّا فرقة كاتضايف مرة وحدة، ولمجموع ديال لبيوتة من لميطشان بجوج كايحدد النتيجة دلافّان وكايبان إنا فرقة غاتدوز. إلا كان لمجموع متساوي، يمكن يتّحتاكم لقانون لبيوتة د الضيف باش يتّعرف شكون ربح. فهاد لحالة لفرقة اللي ماركات بزاف وهي ضيفة عند لفرقة لخرة هي اللي كاتربح لماطش. إلا كان التعادول باقي، لميطات الزايدين، ومن بعد التيرات د الترجيح هوما اللي كايهرّسو التعادول.

كورة ملعوبة وبرا التيران 

فلقواعد ديال اللعبة، لماطش وهو خدام عندو جوج دلحالات ديال اللعب: كورة ملعوبة وكورة برا التيران. من لبدية تاع كولّا فترة (ميطا) بالصفّارة حتال لافّان ديالها، لكورة كاتكون فلحالة لملعوبة من غير إلا كانت خارجة أولّا لحكم حبس لقصارة. فاش لكورة كاتولّي فلحالة ديال برّا التيران، كايتعاود لبدية داللعب بوحدة من هاد التمنية الطرق، على حساب كيفاش خرجات. نفتارضو كاينة فرقة (أ) مهاجمة وفرقة (ب) مدافعة:

 بدية بالصفارة: من مورا شي بيت، أولّا فلبدية ديال لميطا.
 توش: فاش لكورة كاتقيس خطوط التوش؛ كاتعطى للفرقة اللي لاعبة ضد هاديك اللي خرجات ليها لكورة. إلا كوايري من لفرقة (أ) خرج لكورة، لكوايري من فرقة (ب) هو اللي كايلعب التوش.
 ركنية: فاش كورة كاتخرج من خط لݣول بلا مايماركا بيت وإلا تقاست قبل ماتخرج من شي واحد فلفرقة لمدافعة. كاتعطى للفرقة لمهاجمة. إلا لفرقة (ب) خرجو لكورة من خط لݣول ديالهوم، لكوايري من لفرقة (أ) هو اللي كايقصّر الركنية.
 ضربة مرمى: فاش كورة كاتخرج من خط لݣول بلا مايتماركا بيت وإلا تقاست قبل ماتخرج من شي واحد فلفرقة لمهاجمة. كاتعطى للفرقة لمدافعة. إلا لفرقة (أ) خرجو لكورة من خط لݣول ديال لفرقة (ب)، لحارس ديال لفرقة (ب) نيت هو اللي كايقصر ضربة مرمى.
 ضربة غلط مانيشانش: كاتعطى للفرقة لخرة فأغلاط اللي ماكاتعطاش فيهوم كارطة، فلأغلاط التقنية، أولّا فاش اللعب كايتوݣف باش لحكم يخاصم على أولّا يدور فشي كوايري. صعيب بزاف لبيت يتماركا من ديك لبلاصة، من غير إلا قاسها كوايري آخور. إلا شي كوايري من لفرقة (ب) دار شي غلط، لحكم كايعطي هاد الضربة للفرقة (أ) من بعيد.
 ضربة غلط نيشان: كاتعطى للفرقة لخرة ضد فلفرقة اللي دارت غلط. من هاد لبلاصة يمكن لواحد لبيت يتماركا.
 پيلانتي: كاتعطى للفرقة لخرة فلمينطاقة د پيلانتيات ضد فلفرقة اللي دارت غلط اللي نورمالمو كايتعاقب عليه بضربة غلط نيشان. إلا لفرقة (ب) دارت غلط فلمينطاقة دپيلانتيات ديالهوم، كايتعطى پيلانتي للفرقة (أ).
 كورة مليوحة: كاتعطى فاش لحكم كايوقّف اللعب على شي حاجة موهيمّة طرات، بحال إلا شي لعّاب كلا شي دقّة بلبيان، شي طرف خارجي دخل فلماطش، أولّا لكورة مابقاتش صالحة.

لبسالة

ف التيران 

لغلط كايطرا فاش لكوايري كايدير مخالفة كاينة فلقواعد د اللعبة وكورة كاينة فالداخل وملعوبة. لمخالفات اللي كايتعتابرو غلاط كاينين فلقانون 12. لهزان ديال لكورة بليد، الدفيع أولّا التعكال ديال شي كوايري من لفرقة لخرة هي ميتال على "غلط ب پيلانتي" واللي كايتعاقب عليه إما بضربة غلط نيشان أولّا پيلانتي. كاينين غلاط خرين كايتعاقب اللي دارهوم بضربة غلط مانيشانش.

لحكم يقدر يعاقب لكوايري (كارطة صفرة) أولّا يجري عليه من لماطش (كارطة حمرة). لكارطة التانية لشي لعّاب فلماطش كاتعني نيشان حمرة ولخروج. لكوايري اللي شد صفرة كايتحسب "مقيّد"، حيتاش لحكم كايقيّد سميتو فلكناش الرسمي ديالو. إلا اللعّاب خرج بحمرة، ماكايتعوّض بواحد آخور ويقدر ݣاع مايدخلش لميطشان خرين. لبسالة كاتطرا مرة مرة، والتعريف ديال لحالات ديالها واسع بزاف واخا لمخالفات اللي كايتحسبو عليها مقيدين فلقواعد د اللعبة. حݣا، لمخالفة ديال "السلوك اللي ماشي رياضي" كاتستعمل باش تتعامل معا لحالات اللي كاتريّب الروح د اللعبة، واخّا ماكاينينش فلمخالفات لمحددة. لحكم يقدر يهز حمرة ولّا صفرة على كوايري كاين فالتيران من لبدية، كوايري اللي دخل ولماطش خدّام أولّا كوايري اللي ݣالس فليحتياط. الناس اللي مالاعبينش بحال لمدرّيب والطاقم التقني ماكاتّهزش عليهوم لكارطة، ولاكين يقدر لحكم يجري عليهوم إلا ماقدروش ينضابطو.

لحكم يقدر يخلّي اللعب عوض مايوقّفو إلا كان هادشي غاينفع لفرقة اللي تّرتاكب ضدها لغلط. هادشي كايتسمى "لأولوية فلقصارة". لحكم كايوقّف اللعب وكايعطي عقوبة للغلط اللي تدار إلا لأولوية ماتنفداتش "فتواني قلال". واخا لغلط ماتعاقبش عليه فوقت لأولوية، لحكم كايعاقب عليه فأقرب وقيتة كايوقف فيها اللعب. لقرارات اللي كايعطيها لحكم فوسط لماطش هي اللولة واللخرة. النتيجة ديال لماطش ماكاتّبدلش منين كايسالي واخّا يكون دليل باللي لغلط طرا بالصح (واخّا فلقبول أولّا التحياد ديال لبيوتة).

برّا التيران 
لجامعات د كورة ولمنضّيمين ديال لمنافسات كايفرضو التربية فبزاف ديال النواحي د اللعبة، زيادة على التنضيم اللي كايديروه، بحال فاش كايتعاملو معا التعليقات اللي كايعطيوها لكوايرية، لمدرّيبين والطاقم التيقني ولإدارات د لفراقي، التدبير ديال لفلوس فلفراقي، الدوپاج، لغش ف لعمر وحتى لبيع د لميطشان. بزاف ديال لمنافسات كاتحبس لكوايرية اللي خداو حمرة وماكايحضروش لواحد لعدد ديال لميطشان. فلبعض من لحالات ديال لبسالة فالتيران، إلا تعتابرو خطيرين بزاف (بحال لعنصرية)، لجامعات كاتفرض عقوبات كبر من داكشي اللي كاياخد داك اللي خرج بكارطة حمرة. بعض لجامعات كاتخلّي لفراقي تدير ستيئناف على لقرارات د لحبيس ديال لكوايرية ديالها إلا حسّو باللي لحكم كان ضالمهوم فحقهوم.

هاد النوع ديال لعقوبات تقدر تهبط على شي وحدين أولّا لفرقة كاملة ݣاع. لعقوبات تقدر تكون خطيّات، تحياد د النقاط (ف لبوطولات)، أولّا ݣاع يتّرّا عليهوم من لمنافسات. فلميتال، ليتيحاد د كورة د النݣليز كايحيّد 12 نقطة لكولّا فرقة دخلات لإدارة (لإدارة فالنݣليز كاتدار للفراقي اللي ماقدراتش تخلص لكريديات اللي عليها، وكاتبقى تحت لجنة اللي كاتسيّر كولشي فلفرقة من غير التدريب ديال اللعّابة ولختيار ديال التشكيلة). من لعقوبات لخرين اللي كاتعطيهوم لجامعات ولعصبات هوما فاش كاتّربّح واحد لفرقة حيتاش ديك اللي غاتقصّر معاها ماحضراتش للماطش.

التنضيم 
لمنضّامة الرسمية اللي كاتنضّم وكاتجيري الرياضة د كورة هي ليتيحاد الدولي د كورة (FIFA). لمقر ديالها كاين فمدينة زوريخ فسويسرا. ستة ديال لمنضّمات لإقليمية مرتابطة بلفيفا هي اللي كاتسيّر لكورة فلقارّات:
 آسيا: لكونفيديرالية د كورة ف آسيا
 إفريقيا: لكونفيديرالية د لكورة لإفريقية
 ؤروپا: ليتيحاد ديال لجاميعات لؤروپية د كورة
 شمال/وسط أميريكا ولكاريبي: لكونكاكاف
 أوقيانوسيا: لكونفيديرالية د كورة ف أوقيانوسيا
 أمريكا لجانوبية: لكونميبول

لمنافسات اللي كاينين فلعالام 

لمنافسات دلعالام ف كورة فيهوم جوج د لݣناس: لمنافسات اللي فيهوم مونتخبات كايمتّلو لبلاد، ومنافسات اللي فيهوم فراقي من بلدان وبوطولات محلية مختالفين. لكورة دلعالام بلا تأهول كايتقصد بيها الشكل اللول ديال لمنافسات. فلحالة ديال لمشاركات الدولية تاوع لفراقي، اللي كيخلّيها تكون دولية هي لبلاد لأصلية دلفرقة ماشي لجنسيات ديال لكوايرية.

أكبر تورنوة دولية ديال لكورة فلعالام هي كاس لعالم اللي كاتنضّمو لفيفا. كاس لعالام كاتكون مرّة كولّا ربع سنين من 1930 (من غير 1942 و1946 اللي تلغاو بسباب لحرب لعالمية التانية). تقريبا مابين 190 و200 دولة كاتنافس على بلاصة فلفّينال تحت لمضلّة ديال لكونفيديراليات تاوع لقارّات. لأدوار دلفينال كايدوزو كولّا ربع سنين ف 4 دالسيمانات وكاتقصّر فيهوم 32 بلاد. هادي هي لمنافسة الراقية مابين لمنافسات ديال كورة فلعالام كامل. لمجموع لمراكم ديال لمشاهدات د لميطشان كاملين فكاس لعالم 2006 وصل ل 26 مليار و290 مليون وشي 715 مليون تفرجو فلفّينال. 715 مليون هي تقريبا واحد من كولّا تسعود دلبشري فلأرض. من مورا كاس لعالم، كاينين لبوطولات دلقارّات، واللي كاتنضّمهوم لكونفيديراليات د كورة مابين لمونتخابات. فإفريقيا كاينة كاس إفريقيا، وكاس أوروپا.

لبوطولات لمحلية 
لجامعات د كورة اللي شادّين هاد لمجال كايخدّمو السيستيم د لبوطولة ف لموسم لمحلي، واللي فيه غاليبا بزاف ديال لقسام، واللي فيهوم لفراقي كايربحو النقاط على حساب النتائج دلميطشان. لفراقي كايتستفو فطابلويات بالترتيب ديال النوقاط اللي جمعو فاش كايكونو ضيوف ومضايفين، فسيستيم كايتسمى تورنوة روبين. فاللافان ديال لموسم، لفرقة اللولة فالترتيب كاتدّي لكاس ولبوطولة. واحد أولّا شوية من لفراقي د لفوق كايدوزو يقدّو يطلعو لقيسم كبر فالنيڤو، ؤوحدة أولّا شوية من لفراقي ديال لتحت د الطابلو كايهبطو لقيسم قلّ فالنيڤو.

لفراقي اللي كايساليو لموسم فلفوق ديال الترتيب يقدرو يدوزو لبوطولة دلفراقي اللي هي دولية فلموسم اللي تابع. لأغلبية ديال لبلدان كاتزيد على السيستيم ديال لكورة تورنوة أولّا كتر ديال لكاس مبازية على السيستيم د خروج لخاسر. فلمغريب، لبوطولات اللي كاينين عند الرجال بلقسام هوما لقيسم اللول ؤ التاني ؤ التالت ؤ الرابع ؤ لخامس، زيادة على لبوطولات د لعصبات تاع لجيهات اللي كاتمشي حتال لقيسم التامن. التورنوة د لكاس اللي مبازية على السيستيم د خروج لخاسر فلمغريب هي كاس لعرش. أول بوطولة حتيرافية ديال لعيالات هي لبوطولا د 2020-21.

لقسام اللولين ديال شي بلدان كايكون فيهوم كوايرية اللي كايتخلّصو بلبيان، فلبلدان الصغار ولأغلبية ديال لفراقي دلعيالات، لكوايرية كايقدرو يخدمو فبلايص خرين ولّا غير هواة كاتعجبهوم لقصارة د كورة.

عيون لكلام 

كورة
لقواعد د كورة
مقالات فيها مصدر و 3000 بايت